Siniselkiä ”Kullervo” kynti...
Papin tyttären, Kyllikki Katveen,
 huvimatkalle sain minä kerran
 helavalkeille helluntain.
 Papan luvalla pulmuni sain;
 hänen hyvästins’ muistan ain’:
 ”mene, lapseni, huomahan Herran!”

 Niin ihana, tyyn’ oli ilta,
 siniselkiä ”Kullervo” kynti
 ja hyttyset karkeloi.
 Minä immellen sanoin: oi!
 minun povessain niin vasaroi...
 Hän sanoi: ”soo! Se on synti...”

 Käki kukkui, kapteeni nukkui,
 kun aamulla ”Kullervo” kynti
 siniselkiä Mikkeliin.
 Me kannella istuttiin
 ja Kyllikki kuiskasi siin’:
 ”On suloista sydämen synti...”

1912.